**Referat**

**Den** 22-05-17 **Journal nr. Fra Lars Holbøll**

**Deltagere**

Deltagere Morten Nielsen, Lea Lander, Peter Liptrup-Sørensen, Tina Bjerregaard, Bjarne Thorn, Lisbeth Brich, Bent Pedersen, Oskar Nielsen og Lars Holbøll

Afbud: Birgit Nielsen og Lone Jensen

Referat

**Pkt. 1 – Godkendelse af referat**

Bjarne fortæller, at beboere i Tubberup Vænge endnu ikke går i HI Fitness, men blot er skrevet på venteliste. Oskar fortæller, at der godt kan være lang ventetid.

Med disse bemærkninger blev referatet godkendt.

**Pkt. 2 – Fremlæggelse af Brugertilfredshedsundersøgelsens (BTU) resultater.**

Lars udleverer materiale i forbindelse med BTU. Derefter gennemgår Lars undersøgelsens væsentligste elementer via PowerPoint. Lars fremhæver bl.a. at undersøgelsen er kvalitativ og kvantitativ, hvilket ses på konkrete målinger og de deraf følgende pædagogiske observationer. Samlet set er der en tilfredshed i de voksenpædagogiske tilbud på 75%. Særligt for Bofællesskaberne er der mange blanke stemmer. Det tolker Lars som om, at der er en del af de udeboende borgere som har takket nej til at deltage i undersøgelsen. Oskar undrer sig over hvordan Hørkær kan indgå i undersøgelsen, da de jo ikke har hjemmedage og derfor ikke kan måle det. Lars fortæller, at hvert tilbud skulle lave en måling på:

* Individuel aktivitet.
* Social aktivitet
* Aktivitet med medbestemmelse og demokrati.

I bofællesskaberne har man valgt at måle den individuelle aktivitet på en hjemmedag. Hørkær har valgt en anden aktivitet som individuel aktivitet.

I bofællesskaberne har der været en lokal arbejdsgruppe, hvor Peter har siddet i som beboerrepræsentant.

Lars fortæller grundlaget for hvordan undersøgelsen er kommet i stand og slutter fremlæggelsen af med at sige at man er meget velkommen til at spørge, hvis der er noget i undersøgelsen som man er kommet i tvivl om.

**Pkt. 3. Kort gennemgang af Socialfagligt tilsynsrapport**

Lars har sendt rapporten ud til de pårørende og udlevere den til de beboere som ønsker det.

Alt i alt var der stor tilfredshed med de tilbud beboerne får i Bofællesskaber og Værested. Men der var enkelte udviklingspunkter, som der løbende skal arbejdes med.

Tina fortæller, at hun synes at det er relevant feedback der er kommet fra tilsynsrapporten.

Oskar bemærker i rapporten at der stilles store krav til medarbejderne omkring dokumentation, og der er ikke særligt megen fokus på tiden sammen med brugerne. Lars genkender Oskars opmærksomhed, men har samtidig en særlig opmærksomhed på at dokumentationskravene ikke tager overhånd. Omvendt set, så påpeger Lars at organisationen skal leve op til de regler for dokumentation, som foreligger.

Peter fortæller, at han synes tilsynet har været en god oplevelse og han synes de to tilsynspersoner var flinke og virkede interesserede.

Oskar spørger til hvorfor det er Frederiksberg Kommune som foretager tilsynet. Lars fortæller, at Frederiksberg Kommune har fået forpligtelsen i hele Region Hovedstaden. Tidligere har et privat firma foretaget tilsynet, hvilket Lars ikke har haft gode erfaringer med.

Oskar spørger til hvad forkortelsen ”KLAP” betyder. Lars fortæller, at det er et projekt under socialstyrelsen som tilbyder udviklingshæmmede beboere beskæftigelse i eksempelvis Silvan eller Matas.

**Pkt. 4. Bodil Nielsens svar på arbejdet med Bruger- Pårørendepolitikken**

Lars har spurgt tidligere leder Bodil Nielsen hvordan der er arbejdet med pårørendepolitikken. Bodil fortæller, at hun har svært ved at huske i detaljer hvordan det arbejde er gået. Men bl.a. blev der holdt møde for beboerne, hvor de blev spurgt om deres ønsker til pårørendesamarbejdet. Nogle borgere ønskede ikke et Bruger- Pårørenderåd. Andre ønskede et Bruger- Pårørenderåd.

Lisbeth fortæller efterfølgende, at hun har fået et notat fra Handicaprådet, hvor Lars beskriver status over hvordan der arbejdes med Pårørendepolitikken. Lisbeth synes det giver et meget godt billede af, hvilke aktiviteter der foregår i forhold til pårørendesamarbejde. Oskar tilslutter sig det og synes der bindes en god sløjfe for det arbejde som sker. Lisbeth læser notatet op og der bliver udlevet en kopi til alle rådets medlemmer.

**Pkt. 5. Hjemmeside.**

Lars fortæller, at der er påbegyndt arbejde med at lave en hjemmeside for Bofællesskaber og Værestedet. Lars forventer at hjemmesiden er klar ultimo august. Men vil ikke love at den står klar, da der er mange ting som skal falde på plads.

Hjemmesiden vil henvende sig til mange forskellige interessenter. Bl.a. nuværende beboere, kommende beboere, pårørende, sagsbehandlere og kommende medarbejdere.

Lisbeth ser frem til at hjemmesiden kommer i brug, da det nogle gange kniber med at få formidlet arrangementer i Værestedsregi til de pårørende.

Lars har også et ønske om at hjemmesiden kommer til at indeholde fotos fra arrangementer. I den forbindelse skal beboerne skriftlig godkende, at de ønsker fotos af sig på hjemmesiden.

Lars har derudover også et ønske om at hjemmesiden kommer til at indeholde videoer. Det vil betyde at hjemmesiden bliver mere levende for beboerne.

**Pkt. 6 – Information omkring arrangementer.**

Lisbeth efterspørger hvordan information omkring de forskellige arrangementer kan komme videre til de pårørende. Ofte, så får beboerne en seddel, men de får ikke altid afleveret den til de pårørende. Der var enighed om at den kommende hjemmeside vil afhjælpe en del af problemet. Indtil da vil medarbejderne havet et øget fokus på, at huske beboerne på at aflevere sedler til de pårørende.

Bent er i tvivl om hvornår Værestedsferie finder sted og hvor mange dage den er. Bjarne fortæller, at Værestedsferien er på 2 overnatninger. Det fordi, at beboerne både kan komme på en Værestedstur og en Bofællesskabstur. Der er sat en ramme på 5 dages ferie for beoerne.

I år har beboerne stemt om hvor de gerne vil på ferie. Valget har været mellem Helsingør og Oslo. Der var flertal for at turen skulle gå til Oslo. Bjarne udleverer en seddel til Bent omkring Oslo turen.

**Pkt. 7 – Ensomhed og netværksdannelse**

Lisbeth spørger til hvordan det går med netværksdannelse.

Tina fortæller, at der er en gruppe som mødes til sociale arrangementer. Der er fokus på at støtte beboerne i at vedlige holde denne gruppe.

Derudover har der været Josefinegruppen, diverse arrangementer i Værestedsregi samt at tilbyde de udeboende ture med Bofællesskabet på udvalgte søndage.

**Pkt. 8. – Sundhed**

Lisbeth har deltaget i en konference omkring Sundhed. Der er gang i en større ombygningsproces på Kellersvej, hvor man bl.a. også vil samle de sundhedsfaglige indsatser. Det vil man bl.a. gøre for at mindske uligheden for sundhed. Undersøgelser viser at udviklingshæmmede ikke har samme muligheder for sundhed som andre, da de bl.a. har svært ved at navigere rundt i sundhedssystemet som det er i dag.

Lisbeth fortæller, at der arbejdes ud fra KRAM begreberne. (Kost, Rygning, Alkohol & Motion).

**Pkt. 9. Fest.**

Der blev ved sidste møde fastsat en dato for festen. Det er den 13. oktober. Der er ikke sket så meget mere i forbindelse med planlægning af festen. Lars spørger til, om der reelt er et ønske og et behov hos beboerne. Lea synes at der skal holdes en fest.

Det aftales at arbejdsgruppen som består af Lisbeth, Oskar, Bjarne og Lea, skal møde den 19. juni kl. 14 for at planlægge festen. Oskar siger, at man også kunne holde festen i Værestedet, da leje af lokaler kan være dyrt. Det tales der videre om på mødet den 19. juni.

**Næste møde er mandag den 18. september 2017 kl. 17-19**

**Punkter til dagsorden skal være Lars i hænde senest den 18. august 2017.**